# data[].attributes.body
Harga diri merupakan satu faktor yang amat penting bagi perkembangan seseorang individu. Harga diri yang positif haruslah dipupuk dari usia yang muda, seawal peringkat bayi seseorang individu itu.

Menurut Erikson, pada peringkat bayi, seseorang individu mula menimbulkan konsep kepercayaan dalam dirinya. Pada peringkat ini, terdapat sifat ketidakpastian dalam diri seorang bayi itu kerana dia masih baharu dalam dunia ini. Maka itu, bayi itu akan mendapat keselamatan dari orang yang mengasuhnya, yang selalunya merupakan ibu dan ahli keluarganya yang lain. Lama-kelamaan, dia akan dapat menjalinkan kepercayaan dengan pengasuhnya itu.

Pada peringkat ini, kanak-kanak menimbah kebanyakan keyakinan diri dari rumah.

Menurut Erikson, keyakinan dan harga diri kanak-kanak banyak berlaku dalam zaman persekolahan yakni pada usia 5 hingga 12 tahun. Pada tahap ini, prestasi pelajar dan kehadiran guru serta rakan-rakan sebaya memainkan peranan yang besar dalam perkembangan harga diri kanak-kanak tersebut.

Maka itu, sebagai seorang guru kita hendaklah mengujar-ujarkan kata-kata yang membuat para pelajar berasa dihargai dan tidak sebaliknya.

# data[].attributes.body
Sejak kebelakangan ini, sudah menjadi lazim dalam kalangan murid-murid sekolah rendah yang terdedah kepada anasir-anasir kurang sihat yang mampu mengubah pemikiran mereka sebagai seorang pelajar. Malah, jumlah kes-kes bunuh diri dalam kalangan murid-murid sekolah rendah juga semakin mendapat perhatian kerana ia adalah sesuatu yang tidak dijangka akan berlaku pada usia yang muda. Secara jujur, saya juga dapat melihat bahawa jangkaan ke atas murid-murid semakin tinggi. Murid-murid dijangkakan boleh dapat melakukan sesuatu pada peringkat muda untuk menyediakan mereka untuk masa depan. Oleh itu, keyakinan diri itu harus ada dalam diri murid supaya mereka tidak lemas dalam pelbagai cabaran yang bakal melanda mereka. Guru harus mempersiapkan murid dari usia yang awal agar mereka tidak teringat-ingatkan masa silam mereka yang mampu menjadi pendampar semangat mereka pada masa hadapan.

Guru boleh mempersiapkan murid-murid dengan pelbagai cara dan hal ini lebih mampu dilakukan di bilik darjah. Kata-kata motivasi mampu diberikan seandainya murid mampu memahami sesuatu. Tenaga guru dalam kelas dan cara guru berbual kepada murid juga penting kerana murid lebih terangsang untuk melakukan sesuatu jika mereka selesa dengan guru tersevut.

Namun, harus diperingatkan juga, bahawa murid-murid tidak boleh terlalu biasa dimanjakan kerana mereka juga harus belajar berdikari dan tabah menghadapi cabaran. Pernah di sekolah dahulu, ada seorang murid Darjah 4 yang masih belum boleh membaca. Sebelum ini, dia adalah murid dari sekolah rendah lain. Apabila dia masuk ke sekolah saya, saya dapat lihat bahawa keyakinan dirinya memang sangat berkurangan kerana dia tahu dia tidak secekap rakan sekelas dalam pelajaran. Lantas, saya juga cuba untuk sentiasa melibatkan dirinya dalam aktiviti kelas. Semakin hari, dapat dilihat yang dia semakin ghairah untuk ke kelas. Namun, setelah sebulan dua, walaupun dia semakin vokal dalam kelas, dia tidak mahu mencuba untuk melakukan yang terbaik dalam kerja rumahnya. Kehadirannya ke sekolah juga semakin teruk kerana katanya ibunya yang tidak boleh bangun untuk menghantarnya ke sekolah. Lantas, saya cuba untuk melakukan sebanyak mungkin apabila dia di sekolah. Namun, dia semakin lemak; dia tahu yang dia tidak akan dapat perhatian guru seandainya dia semakin pandai. Saya mendapatkan guru mentor saya untuk membantu. Di saat ini, sukar untuk katakan bahawa guru sahaja yang harus merangsang murid itu jika murid itu sendiri tidak mahu berusaha. Guru boleh membantu dalam keyakinan diri murid namun perlu adanya usaha yang konsisten dari rumah.

Pada masa yang sama, kadangkala kita perlu membenarkan murid untuk gagal supaya mereka dapat bangkit dan menjadi lebih baik dari sebelumnya. Dari situ, murid membina harga diri dari tahap yang bawah sekali. Hal ini membenarkan mereka sedar bahawa hidup ini tidak perlu selalu ada di atas mahupun di bawah.

# data[].attributes.body
Menurut teori Erik Erikson, mereka yang berjaya melalui setiap peringkat akan menimba pengalaman yang sihat dan meraih nilai-nilai asas yang boleh digunakan untuk menempuh apa-apa cabaran dalam kehidupan. Namun, kegagalan pada mana-mana peringkat boleh menjejaskan dan mengurangkan keupayaan seseorang untuk melalui peringkat seterusnya. Walau bagaimanapun, ia masih boleh diperbaiki pada waktu yang lain.

Untuk peringkat pertama hingga ketiga, seseorang itu akan membesar dengan pengalaman-pengalaman yang ditempuhi sesuai dengan usianya. Kejayaan dalam peringkat-peringkat tersebut boleh menghasilkan nilai-nilai seperti 1) harapan dan kepercayaan bahawa ada orang yang akan membantu pada waktu susah, 2) semangat dan azam untuk berdikari terutama sekali apabila disokong oleh ibu bapa dan orang-orang di sekeliling menyebabkan diri lebih yakin, dan 3) mempunyai matlamat dalam kehidupan.

Di peringkat sekolah rendah, anak-anak akan melalui peringkat keempat. Pada peringkat ini, mereka akan mula belajar membaca dan menulis (kemahiran baharu). Guru-guru memainkan peranan yang besar dalam kehidupan anak-anak ini. Malah, pada peringkat ini juga, rakan-rakan yang berperanan lebih besar kerana ia boleh membentuk harga diri anak-anak ini. Ini kerana mereka akan cuba untuk diterima oleh rakan-rakan sebayanya.

Anak-anak perlu diberikan sokongan padu dalam membina keyakinan diri mereka. Sekiranya tidak sedemikian, anak-anak ini akan berasa bahawa mereka tidak cukup bagus kerana mereka tidak dapat menepati harapan orang lain (ibu bapa dll). Ini akan mengurangkan harga diri anak-anak ini. Walhal, jika anak-anak ini tidak diberikan peluang yang pelbagai daripada ibu bapa atau guru-guru, anak-anak ini akan berasa kurang upaya dan mula menyoal kemampuan diri mereka mengakibatkan mereka tidak mengenali potensi diri sendiri.

Namun begitu, kegagalan juga penting dalam kehidupan anak-anak ini untuk mengajar mereka erti rendah diri. Maka, sokongan perlu ada jika kegagalan berlaku supaya anak-anak ini tidak mudah berputus asa.

Saya berpeluang untuk mengajar di sebuah sekolah rendah selama sepuluh bulan. Saya dapat melihat perkembangan psikososial para pelajar yang berlainan. Ada yang lebih berkeyakinan diri dan suka menjawab soalan-soalan guru. Ada pula yang lebih selesa berdiam diri dan berasa gentar jika dipanggil oleh seorang guru.

Saya ingin berkongsi mengenai seorang murid darjah 3 yang mengalami masalah untuk bertutur di khalayak ramai. Dia akan hanya berdiri menunduk dan melihat kasut sekolahnya. Jika dipaksa, dia akan mula menangis. Perkara ini diketahui oleh rakan-rakannya. Mereka amat prihatin terhadapnya dan cuba untuk memberikan kata-kata rangsangan.

Saya sebagai guru mereka turut memberinya sokongan yang diperlukan. Apabila saya rasa bahawa dia tidak mampu melakukan aktiviti 'Unjuk dan Ujar' pada hari itu, saya memberitahu dia bahawa saya akan memberinya lebih masa untuk mempersiapkan dirinya. Saya mendapatkan persetujuan daripada rakan-rakan yang lain. Pada hari keesokannya, dia berjaya melaksanakannya dengan baik.

Kemudian, setelah selesai peperiksaan, saya menjalankan bengkel drama untuk murid-murid darjah 3. Saya dapat lihat bahawa murid tersebut lebih menunjukkan minatnya dalam Bahasa Melayu dan mahukan watak yang berdialog. Namun, ia masih agak sukar baginya untuk menghafal dialog yang diperlukan. Saya pun memberikan kata-kata semangat kepadanya bahawa saya agak bangga terhadapnya kerana sekurang-kurangnya dia mahu mencuba sesuatu yang baharu. Lama-kelamaan, dia menunjukkan peningkatan.

Dengan itu, saya akur bahawasanya sokongan daripada ibu bapa, para guru dan rakan-rakan amat penting bagi anak-anak dalam pembangunan psikososial mereka.

# data[].attributes.body
Harga diri memainkan peranan yang sangat penting dalam perkembangan kanak-kanak. Konsep harga diri dapat menjejas keyakinan dan tahap motivasi seseorang individu. Kanak-kanak yang memiliki harga diri yang tinggi selalunya mempunyai tahap motivasi yang lebih tinggi dan lebih berkeyakinan.

Bagi membentuk konsep harga diri yang positif dalam kanak-kanak, guru harus mengambil berat, memberi perhatian dan menghormati kanak-kanak tersebut. Untuk kanak-kanak dalam lingkungan umur 7-12 tahun, ia adalah masa yang sangat kritikal untuk meningkatkan tahap keyakinan dan motivasi mereka supaya mereka dapat menonjolkan potensi mereka.

Berdasarkan pengalaman saya, seseorang murid itu harus diberikan kepercayaan dan bimbingan yang sewajarnya supaya mereka dapat melakukan sesuatu tugas dengan baik dan yakin. Walaupun seseorang murid itu tidak cemerlang dalam segi akademik, guru dapat memastikan bahawa mereka tidak berputus asa dan meneruskan usaha. Guru dapat meningkatkan harga diri seseorang murid dengan kata-kata positif dan memberikan perhatian. Dengan ini, murid akan berasa diri mereka disayangi dan dihargai. Mereka juga akan cuba untuk membuat yang terbaik demi masa depan mereka.

# data[].attributes.body
Konsep harga diri merupakan konsep yang amat penting terutama sekali untuk kanak-kanak yang berada di sekolah rendah. Konsep harga diri ini bersangkut paut dengan keyakinan diri dalam diri seseorang. Terdapat banyak faktor yang akan menjejas atau menyumbang kepada keyakinan diri seseorang.Selain ibu bapa, guru memainkan peranan yang penting supaya murid-murid dapat mengecapi keyakinan diri.

Berdasarkan pengalaman saya sebagai seorang guru, persepsi bahawa kanak-kanak akan hanya mendengar apabila menggunakan kekerasan tidak boleh diterima lagi. Malah, kekerasan ini akan menjejaskan harga diri seorang murid.

Saya berkesempatan mengajar seorang murid bernama XXX dahulu. Oleh kerana dia merupakan seorang murid yang nakal, mentor saya sering menasihati saya supaya bersikap tegas dengannya. Oleh itu, pada hari pertama saya menjumpai XXX, saya sudah pun mempunyai persepsi yang dia akan memberi saya masalah. Seringkali saya akan memarahinya jikalau dia tidak menghabiskan kerja rumahnya. Saya juga akan membandingkan murid-murid saya yang cemerlang dengan XXX. XXX semakin berkeras hati dan dia enggan membuat kerja rumah yang diberikan. Dia juga enggan menjawab soalan saya semasa perbincangan kelas. Semasa kerja kumpulan pula, dia akan duduk berjauhan dengan rakan-rakan sedarjahnya dan tidak mengambil bahagian dalam kerja kumpulan tersebut.

Oleh itu, saya berjumpa dengan guru kelasnya untuk memberikan maklum balas. Guru kelasnya pun menghadapi masalah yang sama. XXX merupakan seorang murid yang bijak dan saya semakin prihatin akan keputusan CA1nya. Saya percaya bahawa XXX berpotensi untuk melakukan dengan lebih baik. Oleh itu, saya berjumpa dengan XXX selepas kelas untuk mengetahui masalah sebenar. Sudah pasti, pendekatan saya untuk bersikap tegas dengannya selalu menjejaskan harga dirinya dan dia memberontak dengan tidak membuat semua kerja rumahnya serta ini menyebabkan sikapnya yang pasif di dalam kelas. Dia merasakan bahawa setiap kali dia datang sekolah, guru-guru akan memarahinya.

Sejak hari tersebut, saya seringkali memberi kata-kata motivasi kepada murid-murid saya pada setiap minggu. XXX membuat saya sedar bahawa harga diri penting dalam diri setiap kanak-kanak. Oleh disebabkan dia seringkali dimarahi oleh guru-guru yang lain, dia tidak mempunyai semangat untuk melakukan yang terbaik dalam apa jua. Disebabkan hal demikian, saya mengadakan sebuah sistem di dalam kelas saya- ganjaran untuk mereka yang membuat kerja rumah mereka setiap minggu. Melalui sistem tersebut, saya dapat lihat perubahan dalam XXX kerana dia mula menghantar kerja rumahnya. Bukan itu sahaja, dia mula menampilkan dirinya ke hadapan kelas untuk menjawab soalan di papan putih apabila saya mula memujinya. XXX juga mengambil bahagian dalam kerja kumpulan dan dia bersikap lebih bertanggungjawab apabila dilantik sebagai wakil kelas yang dilakukan secara bergiliran setiap 2 minggu supaya setiap murid diberikan kesempatan.

Justeru itu, tidak dapat dinafikan bahawa guru memainkan peranan penting dalam pembentukan keyakinan diri/ harga diri seorang murid.

# data[].attributes.body
Harga diri yang tinggi merupakan faktor penting dalam perkembangan sihat kanak-kanak terutamanya dari segi kognigtif.

Ini dapat dilihat melalui pengalaman saya sewaktu kontrak di dalam sebuah sekolah rendah yang mana seorang murid tidak mampu untuk membaca dan mengenal huruf walaupun beliau sudah berada diperingkat darjah tiga. Beliau seringkali dipinggir oleh rakan sekelasnya kerana mereka menganggap dirinya bodoh. Sudah banyak kali beliau dimarahi oleh guru kerana tidak mampu untuk membaca di dalam kelas, membuat dia terus tidak yakin dengan kemampuan dirinya sendiri. Sewaktu beliau melalui program membaca secara intensif, guru itu akan memuji beliau dan melahirkan rasa bangga walaupun beliau hanya mampu untuk menyebut satu perkataan di akhir kelas dan proses ini berterusan sehinggalah beliau mahir dalam menulis dan membaca.

Setiap kali saya membaca tentang theori Erik Erikson, saya akan teringatkan tentang bekas murid saya kerana beliau merupakan bukti untuk saya bahawa theori   Erik Erikson adalah benar dan tepat yang mana kanak-kanak yang berada dalam lingkungan umur tersebut harus merasakan beliau dapat mencapai sesuatu yang hebat pada setiap hari.

Akhir sekali, saya rasa kanak-kanak tidak perlukan kritikan atau maklum balas seperti “awak tidak boleh dan tidak pandai membaca”. Mereka memerlukan pendidik yang percayakan pontensi mereka dan dorangan serta semangat daripada mereka. Ini merupakan satu detik permulaan dalam membina murid yang mempunyai harga diri yang utuh.

# data[].attributes.body
Konsep harga diri adalah pandangan keseluruhan dari individu tentang dirinya. Harga diri sesorang bergantung kepada keyakinan seseorang. Harga diri sesorang akan berkembang mengikut peringkat usia. Ada banyak faktor yang dapat membantu untuk meningkatkan dan juga menjejaskan konsep harga diri seseorang.

Konsep harga diri sebenarnya bermula dari usia yang muda, cara ibubapa mendidik anak adalah salah satu faktor yang penting. Konsep harga diri sebenarnya sama seperti kita mendidik kanak-kanak tentang nilai-nilai yang baik. Ia sesuatu yang tidak boleh diajar begitu saja seperti mengajar subjek akademik, ia mengambil masa dan dengan dorangan, bimbingan dan peringatan, konsep harga diri seseorang akan terus meningkat ke tahap yang lebih baik. Saya percaya bahawa konsep harga diri harus bermula di rumah, ibu bapa main peranan yang amat penting. Apabila kanak-kanak sudah ke sekolah, pihak sekolah terutama sekali guru, harus membantu ibu bapa untuk sama-sama terus membentuk konsep harga diri kanak-kanak.

Berdasarkan pengalaman saya apabila mengajar di sekolah rendah, saya sedar bahawa murid-murid lebih mudah tersinggung. Mereka akan ingat apa yang diucapkan terumtama sekali jika ia adalah mengenai diri mereka sendiri.Pada pendapat saya, untuk membantu seseorang murid pertama sekali guru harus membuat murid rasa selesa. Saya percaya bahawa hubungan guru dan murid amat penting. Guru harus menambat hati murid,  sebelum guru boleh bantu murid untuk membentuk konsep harga diri mereka. Kata-kata motivasi adalah salah satu caranya, tetapi bagi saya sendiri, keikhlasan itu adalah kunci.

# data[].attributes.body
Harga diri seseorang, terutama dalam kanak-kanak kecil, memainkan peranan yang besar dalam mempengaruhi pilihan mereka yang boleh menjejas perkembangan mereka. Harga diri juga akan mencerminkan keyakinan diri seseorang itu. Kanak-kanak yang tidak boleh mencapai tahap harga diri yang sesuai tidak akan berasa selesa di sekitar orang baru atau keadaan yang berlainan. Mereka mungkin akan kehilangan kesempatan yang berharga yang dapat membolehkan mereka belajar dan berkembang dari pengalaman-pengalaman tersebut.

Kanak-kanak yang tinggi harga dirinya akan lebih bermotivasi dan akan merebut peluang untuk berjaya dalam apa sahaja yang dilalui. Kanak-kanak sebegini yang selesa dengan pergaulan dan pengalaman baru akan berkembang berlainan dari kanak-kanak yang kurang harga dirinya.

Di sekolah, kebanyakkan dari murid-murid yang saya ajar datang dari latar belakang status sosial yang tinggi dan sering bersaing hebat untuk menjadi yang terbaik. Dapat dilihat bahawa mereka mempunyai harga diri yang sangat tinggi dan mempunyai harapan tinggi buat diri merera sendiri.

# data[].attributes.body
Murid-murid sekolah rendah berusia di antara tujuh hingga dua belas tahun. Menurut Erikson, inilah peringkat di mana pandangan guru-guru dan rakan-rakan yang lain amat penting. Harga diri memainkan peranan yang penting di dalam kehidupan dan perkembangan kanak-kanak.

Semasa mengajar di sekolah kontrak saya, ada seorang murid darjah satu yang sering gagal dalam ujian ejaannya. Dia tidak pandai membaca dan sering berasa rendah diri apabila rakan-rakan yang lain mengejeknya. Dia menjadi malu untuk mencuba dan sering berputus asa apabila dia tidak boleh menyebut atau mengeja sesuatu perkataan.

Sebagai seorang guru, saya akan membantunya semasa waktu rehat dan memberikan lebih banyak bimbingan kepadanya. Contohnya, saya akan memberikan murid itu masa yang lebih untuk menghabiskan ejaannya dan membunyikan setiap huruf satu persatu. Saya juga akan memanggilnya ke meja guru untuk membaca kad baca yang mengandungi perkataan-perkataan yang mudah. Saya dapat melihat betapa gembiranya murid itu apabila dia mendapat bintang di carta ejaan dan apabila dia dapat menyebut perkataan dengan betul.

Dari pengalaman ini, saya dapati bahawa kita harus sentiasa memberikan semangat kepada murid-murid kerana mereka mungkin berasa kurang yakin. Namun, apabila diberi kata-kata yang positif, ini dapat meningkatkan harga diri mereka.

# data[].attributes.body
Konsep harga diri seiring dengan keyakinan diri seseorang individu. Erikson memandang tahun sekolah rendah sebagai kritikal untuk perkembangan keyakinan diri seseorang. Semasa sekolah rendah, murid-murid diberi pelbagai peluang untuk mengenali diri mereka dengan lebih dalam dan mendapat pengiktirafan daripada guru sekolah, ibu bapa dan teman-teman dengan penghasilan mereka di sekolah. Berdasarkan teori Erik, jika usaha murid itu dipuji dan dihargai oleh guru, mereka akan menunjukkan “industry” dan akan menjadi lebih rajin dan tekun menghadapi sebarang masalah. Tetapi, jika diejek atau dihukum, mereka akan merasakan “inferiority” terhadap kebolehan mereka.

Semasa mengajar di sekolah kontrak saya, saya memerhatikan ramai murid gembira apabila mendapat pujian daripada guru. Ini memotivasikan mereka untuk mencuba perkara yang baru kerana mereka tahu yang guru akan sentiasa menyokong dan memuji usaha mereka. Kata-kata yang diujarkan oleh guru penting kerana ia dapat meningkatkan harga diri mereka dan menjadikan mereka seorang yang bersikap positif tetapi kata-kata yang salah boleh merendahkan harga diri mereka dan membuat mereka merasakan bahawa diri mereka tidak lengkap. Ini akan diingati sehinggalah mereka dewasa.  Sebagai guru, kita harus menjaga mulut dan berfikir sebelum mengeluarkan kata-kata yang tidak manis.

# data[].attributes.body
Harga diri sepatutunya perlu hadir dalam kanak-kanak dari kecil lagi supaya kanak-kanak tidak akan mempunyai isu-isu dengan harga diri yang akan menimbul pelbagai masalah apabila sudah dewasa kelak.

Di sekolah kontrak saya, terdapat murid-murid yang malu untuk bergaul dengan kawan-kawannya terutama apabila permulaan sekolah pada tahun baharu ataupun apabila guru telah menukarkan tempat duduk mereka.

Kita sebagai guru boleh membantu meningkatkan harga diri dalam murid tersebut dengan mengadakan sebuah sesi kenal-kenalan ataupun permainan yang akan melibatkan kesemua mereka dan mengandungi aktiviti yang membolehkan murid tersebut meluahkan serba sedikit mengenai dirinya. Dengan cara ini, dia akan rasa lebih selesa dan senang untuk berbicara di dalam kelas bersama kawan-kawannya apabila diperlukan.

# data[].attributes.body
Konsep harga diri berkait rapat dengan keyakinan diri seseorang dan nilai yang diberikan kepada dirinya sendiri. Apabila seorang kanak-kanak memasuki sekolah rendah, dia akan mengenali ramai kanak-kanak yang lain dan akan didedahkan kepada banyak perkara serta ilmu pengetahuan. Kanak-kanak akan menonjolkan kebolehan mereka dan mula bersaing antara satu sama lain. Dari situ, mereka akan mengenali erti kegagalan dan kejayaan. Walaupun kegagalan itu lumrah manusia, ia boleh menjejaskan konsep harga diri seseorang kanak-kanak. Kegagalan seringkali disalahtafsirkan sebagai bodoh dan lemah. Pada pendapat saya, kanak-kanak tidak harus ada tanggapan tersebut kerana setiap manusia harus melalui kegagalan sebelum dia mendapat kejayaan. Namun, ramai kanak-kanak kurang mengertinya dan menjadi terlalu sedih serta hampa apabila mereka gagal. Saya masih teringat akan seorang anak murid saya yang ketika itu berada dalam darjah 5. Walaupun dianggap sudah besar dan lebih matang, dia tetap menangis ketika dia mengalami kegagalan dan menganggap dirinya ‘bodoh’. Saya percaya yang guru, ibu bapa dan teman kanak-kanak tersebut harus membantu dalam memberi dorongan dan nasihat untuk membangkitkan semangat serta keyakinan dirinya.

# data[].attributes.body
Harga diri merujuk kepada keupayaan dan keyakinan diri. Harga diri amat penting bagi setiap individu. Namun, harga diri seseorang boleh berubah berdasarkan beberapa faktor. Salah satu faktor tersebut ialah pengaruh rakan sebaya.

Semasa menjalani pengajaran kontrak di sekolah, saya mempunyai seorang murid yang ceria tetapi berubah menjadi pendiam. Apabila saya menanyakan soalan, dia sekadar mengangguk ataupun menggelengkan kepalanya. Saya menjadi khuatir dengan sikapnya. Saya pun bertanya kepadanya mengapa dia tidak pernah melibatkan diri dalam kelas terutama sekali semasa perbincangan. Pada mulanya, dia enggan memberitahu saya. Namun, akhirnya dia memberitahu bahawa dia berasa malu untuk bertanya mahupun memberi jawapan. Hal ini kerana kawan-kawannya pernah mentertawakannya disebabkan penguasaan Bahasa Melayunya yang agak lemah. Semenjak hari itu, saya cuba untuk melibatkannya dalam perbincangan kelas. Saya akan memberi kata-kata semangat untuk menggalakkannya mencuba. Walaupun jawapannya adakalanya kurang tepat, sekurang-kurangnnya dia tetap mencuba dan saya memberi pujian atas percubaannya itu. Lama-kelamaan, dapat dilihat bahawa dia semakin berminat untuk melibatkan dirinya di dalam kelas.

Pada pendapat saya, guru memainkan peranan yang penting untuk meningkatkan harga diri dalam seseorang murid. Pertama, guru harus menasihati mereka bahawa suatu kegagalan berlaku bukan untuk selamanya. Malahan, guru harus memberikan kata-kata perangsang kepada murid-murid untuk terus mencuba. Hal ini dapat membantu menyedarkan murid bahawa masih ada orang disekelilingnya yang mengambil berat tentang dirinya. Kedua, guru harus memberi bantuan sekiranya murid itu menghadapi kesukaran dalam pembelajaran. Hal ini dapat mendorong murid untuk meningkatkan lagi prestasinya dalam pembelajaran. Selain itu, ibu bapa juga harus menunjukkan keprihatinan terhadap anak mereka. Misalnya, ibu bapa boleh bertanya kepada anak mereka tentang perkembangan di sekolah. Sekiranya anak mereka menghadapi masalah di sekolah, ibu bapa harus memberi nasihat dan kata-kata perangsang. Hal ini dapat menujukkan bahawa ibu bapa mengambil berat terhadap kebajikan anak mereka.

# data[].attributes.body
Berdasarkan teori Erikson, kanan-kanak di dalam lingkungan usia 5-12 tahun melalui rasa di mana kejadian atau keadaan yang berlaku di sekeliling mereka membawa kesan kepada tahap keyakinan dan harga diri mereka.

Melalui pengalaman saya di sekolah, saya dapat melihat perbezaan dalam cara bagaimana murid menangani kegagalan. Acapkali, murid yang mempunyai sokongan daripada keluarga, dapat menerima kegagalan dan menganggap ia sebagai satu titik pembelajaran. Keyakinan dan harga dirinya tidak mudah tercalar. Manakala seorang murid yang dibelengui pelbagai masalah dan tidak menerima sokongan yang sewajarnya dari keluarga akan lebih emosional dan mudah goyah. Bagi saya, pembentukan harga diri seorang kanak-kanak itu banyak bergantung kepada keadaan sekeliling. Namun, ini saya sekadar pengalaman saya dalam jangka masa yang singkat.

Saya percaya sebagai seorang guru, kita juga berpeluang untuk membentuk harga diri seorang murid. Ada pelbagai cara bagi guru untuk meningkatkan harga diri seorang murid. Setiap kata-kata yang diujarkan guru boleh membangkit atau mematahkan semangat murid. Perhatian dan keprihatinan guru juga dapat menyakinkan murid bahawa mereka disayangi dan dihargai.

# data[].attributes.body
Teori Erik Erikson menunjukkan bahawa harga diri seseorang murid itu boleh menjejas pelbagai aspek dalam kehidupan mereka. Salah satu aspeknya adalah dalam segi sosial. Mereka akan berasa bahawa mereka tidak layak untuk berkawan dengan sesiapa pun jika mereka tidak mempunyai harga diri yang tinggi. Mereka akan berasa tidak berguna dan menganggap bahawa rakan-rakan mereka yang lain memandang rendah terhadap mereka. Selain daripada itu, harga diri juga boleh menjejas dalam segi pembelajaran seseorang murid itu. Jika mereka sering gagal, harga diri mereka akan menjunam dan percaya bahawa mereka tidak boleh berjaya satu hari nanti.

Namun sebagai seorang guru, kita harus sentiasa menunjukkan perhatian yang secukupnya kepada murid-murid sebegini. Kata-kata perangsang daripada seorang yang mereka contohi dan junjungi, boleh merubah pemikiran mereka. Pada masa yang sama, guru juga boleh melatih murid-murid di dalam kelas untuk bantu satu sama lain dalam pembelajaran masing-masing. Setiap murid diberikan peluang untuk mengongsi jawapan mereka dan belajar daripada kesilapan secara sekelas. Guru memainkan peranan penting untuk memastikan bahawa murid-murid mempunyai hubungan yang rapat.

Dengan cara ini, setiap murid akan berasa lebih konfiden dan dapat meningkatkan harga diri masing-masing. Mereka tidak akan berasa dipinggirkan secara sosial dan juga dalam pembelajaran mereka.

# data[].attributes.body
Merujuk kepada teori Erik Erikson, umur kanak-kanak yang berusia lima setengah hingga dua belas tahun akan mengalami krisis di mana sekolah dan penglibatan luaran adalah masa yang akan menjadi lebih signifikan di dalam hidup mereka. Teori Erik Erikson tidak hanya berdasarkan kepada perbezaan pada perubahan fizikal malah kepada faktor-faktor sosio emosi yang mempengaruhi pertumbuhan psikologi seseorang kanak-kanak.

Pada pendapat saya, kita sebagai guru memainkan peranan utama untuk meningkatkan harga diri murid. Kita boleh meningkatkan daya kecekapan dan daya keyakinan mereka dengan memberi kata-kata perangsang dan bimbingan supaya murid itu dapat mengatasi masalah yang dihadapi tidak kira dalam apa bidang pelajaran. Ada juga sesetengah murid yang menghadapi masalah dalam mata pelajaran dan kita harus memberi dorangan kepada mereka supaya tidak berputus asa. Pelbagai faktor-faktor luaran boleh menjejas harga diri seorang murid seperti keluarga, pergaulan rakan-rakan dan juga persekitaran sekolah.

Contohnya, semasa saya mengajar di kontrak sekolah, ada seorang pelajar yang kerap tidak hadir ke sekolah dan tidak suka memberi tumpuan penuh semasa kelas dijalankan. Pelajar ini juga suka mengganggu rakan-rakan yang lain. Setelah mengetahui tentang latar belakang beliau, saya cuba memahami situasi dan perasaannya. Saya berasa bersalah kerana kerap memarahinya dan tidak memikirkan tentang harga dirinya. Oleh kerana dia seorang murid yang aktif, saya memberi murid itu peranan di dalam kelas seperti pengedar buku. Saya cuba melibatkannya dalam kelas saya seperti menyuruh dia untuk bacakan teks kepada seluruh kelas. Saya juga tidak lupa untuk memberi pujian jika dia telah bersikap baik. Akhirnya, dia kelihatan lebih ceria dan sikapnya juga berubah untuk menjadi murid yang baik.

Justeru, guru memainkan peranan yang mustahak di dalam persekitaran sekolah. Guru yang cemerlang adalah guru yang berprihatin tentang harga diri murid-muridnya kerana setiap murid masing - masing mempunyai sifat yang tersendiri dan unik.

# data[].attributes.body
Harga diri memainkan peranan yang besar dalam perkembangan kanak-kanak.
Konsep harga diri dipengaruhi oleh beberapa faktor, seperti rakan-rakan, rangsangan daripada keluarga dan juga guru.

Di sekolah, guru memainkan peranan yang penting bagi menolong meningkatkan harga diri murid-muridnya. Walaupun harga diri merupakan sesuatu yang abstrak dan tidak dapat dilihat oleh mata kasar, guru dapat mengesan jikalau murid itu tidak percaya akan kebolehannya melalui gerak-geri murid-murid dan respons mereka terhadap aktiviti-aktiviti yang dijalankan di dalam kelas.

Semasa mengajar di sekolah kontrak, telah saya  memerhatikan seorang murid dalam kelas saya yang takut untuk memberikan pendapat ataupun jawapan di dalam kelas. Dia berasa terancam akan rakan sedarjahnya yang lebih berkeyakinan dan cemerlang. Disebabkan itu, dia selalu tidak mahu menyertakan diri apabila adanya aktiviti sedarjah. Sebagai seorang guru, saya pastikan dia terus mencuba dalam kelas dan saya memberikannya komen yang merangsangkan supaya dia teruja untuk menjawab soalan. Ternyata, cara ini telah pun membantunya jadi lebih berkeyakinan untuk menjawab soalan dalam kelas.

Walaubagaimanapun, ia memakan masa yang lama untuk saya menolong murid ini tampil lebih berkeyakinan. Pada pendapat saya, tidak adil jikalau seorang guru tidak mengendahkan kebajikan muridnya.

# data[].attributes.body
Pada pendapat saya, dalam lingkungan usia sekolah rendah (7 -12 tahun) ialah lingkungan usia yang penting dalam pembesaran murid-murid. Menurut Erikson's Stages of Psychological Development, mereka akan mula untuk merasakan lebih prihatin bukan sahaja pada prestasi mereka di sekolah, tetapi juga pada bentuk fisikal mereka.

Ini berdasarkan pengalaman saya sendiri di mana saya dikehendaki untuk menghadiri program menurunkan badan (Health & Fitness Club) dari darjah tiga hingga ke darjah enam. Terus-terang saya berasa amat malu dan sedih terutama sekali saya seorang sahaja murid perempuan yang bersaiz besar dan sering kali murid-murid lelaki yang mengenali saya akan mengejek saya dengan nama-nama yang kurang baik. Ini telah membuat saya untuk membesar dalam persekitaran yang penuh negatif kerana guru di sekolah juga akan mengheboh-hebohkan nama murid yang tidak menghadiri program itu di khayalak ramai pada setiap pagi di perhimpunan sekolah. Akibatnya, ini telah menjejas prestasi saya di sekolah dan keyakinan diri saya pun mula merosot kerana saya berasa bahawa saya bukan di dalam sebuah persekitaran yang selamat.

Mujur saya dapat berbual bersama guru saya (Mdm Janice Chen) yang menunjukkan keprihatinan yang ikhlas. Dia telah membantu saya untuk meningkatkan keyakinan diri dan dia juga telah dapat berbual dengan guru jasmani sekolah untuk tidak memanggil nama mereka yang tidak menghadiri program itu secara terbuka tetapi boleh memaklumkan murid dengan mendekati mereka secara sendirian.

Dengan itu, guru memainkan peranan yang amat penting dalam pembesaran murid di sekolah.

# data[].attributes.body
Pada pandangan saya, harga diri seseorang akan membentuk keperibadian, menjejas kelakuan seharian, motivasi dan sikap seseorang itu terhadap semua perkara dalam kehidupan mereka yang akhirnya akan menjadi identiti diri mereka sendiri. Contoh pengalaman saya sendiri ialah apabila dilantik oleh rakan-rakan sendiri untuk menjadi pengawas sekolah, walaupun saya bukan pelajar yang cemerlang atau yang berdisiplin pada waktu itu, kepercayaan yang diberikan oleh rakan-rakan untuk menjadi wakil dan ketua memberi saya keyakinan diri yang saya sendiri tidak boleh lihat dalam diri saya. Ini membuat saya lebih yakin untuk melakukan apa-apa sahaja walaupun diri saya sendiri tidak percaya. Justeru saya percaya harga diri amat penting, lebih-lebih lagi kepada murid-murid kita hari ini supaya mereka boleh menyerlahkan potensi mereka pada masa hadapan dan peranan kita adalah untuk bantu membentuk harga diri mereka.

# data[].attributes.body
Harga diri membawa takrifan pandangan dan perspektif seseorang itu terhadap dirinya sendiri.Ia merangkumi segala aspek kehidupannya. Harga diri seseorang itu mula dibentuk sejak awal lagi justeru pengalaman dan suasana yang dialami seorang kanak-kanak dalam lingkungan usia 7-12 tahun semasa zaman persekolahan rendahnya memainkan peranan penting dalam pembentukan harga diri kanak-kanak tersebut.

Namun, harga diri merupakan sesuatu yang abstrak yang tidak dapat dinilai sepertimana guru-guru dapat menilai dan memberikan markah kepada peperiksaan,ujian dan sebagainya. Pembentukan harga diri merupakan proses yang berterusan dan antara faktor-faktor yang menyumbang kepada pembentukan ataupun peningkatan harga diri seorang kanak-kanak adalah peranan guru,peranan ibu bapa dan juga pergaulan dengan rakan sebaya.

Antara perkara yang boleh dilakukan oleh guru dan ibu bapa adalah dari segi ucapan kata-kata yang berbaur positif.Ini bukan  sekadar pujian apabila seseorang kanak-kanak itu melakukan perkara yang baik ataupun perkara yang wajar dicontohi misalnya memperolehi markah yang cemerlang malah kata-kata semangat juga harus diungkapkan apabila kanak-kanak itu mengalami kegagalan ataupun tidak dapat memenuhi jangkaan kita dalam sesuatu perkara. Pada usia yang muda, setiap komen ataupun kata-kata yang kita ucapkan kepada kanak-kanak itu akan memberikan kesan dan impak yang besar dalam kehidupannya sekaligus harga dirinya.Jikalau kita seringkali memuji seorang kanak-kanak itu dan memberitahunya bahawa dia seorang murid yang cemerlang,tentu sekali ini akan memberikannya keyakinan lantas meningkatkan harga dirinya.Begitu juga sebaliknya, apabila kita selalu memarahi dan mengungkapkan kata-kata negatif kepada seorang kanak-kanak itu,dia akan membesar dengan mempunyai tanggapan bahawa dia tidak sebaik ataupun sepandai kanak-kanak yang lain

Faktor pergaulan rakan sebaya juga memainkan peranan penting dalam pembentukan harga diri seseorang kanak-kanak itu.Setiap orang mahu rasa diterima.Begitu juga dengan kanak-kanak.Harga diri seorang kanak-kanak itu boleh terjejas sekiranya dia dipinggirkan oleh rakan-rakan yang lain.Semasa di sekolah kontrak saya dahulu,ibu kepada salah seorang murid saya memberitahu bahawa anaknya seorang yang pendiam dan tidak mempunyai ramai kawan di sekolah.Namun ketika di darjah 3,seorang murid yang boleh dikatakan agak 'popular' telah mendekatinya dan berkawan dengannya.Ibu pelajar tersebut menyatakan bahawa terdapat perubahan yang ketara dalam diri anaknya di mana anaknya kini lebih berminat untuk ke sekolah dan tidak begitu pemalu seperti dahulu.Ini jelas menunjukkan pengaruh dan faktor pergaulan rakan sebaya juga boleh menyumbang kepada harga diri seseorang kanak-kanak itu.

Sebagai seorang guru, kita sememangnya bertanggungjawab untuk membantu meningkatkan harga diri murid-murid kita.

Berikan kata-kata yang positif dan sekiranya kita dapat mengesan kanak-kanak ataupun murid-murid yang mungkin mempunyai tahap harga diri yang rendah, kita harus mendekati mereka dan cuba bangkitkan keyakinan mereka.

# data[].attributes.body
Pada pendapat saya, harga diri merupakan sesuatu yang amat penting bagi kehidupan seseorang murid. Jika seseorang murid itu mempunyai harga diri, ia akan jelas terserlah dari segi sikap murid tersebut mahupun pencapaian akademik. Jika seorang murid itu mempunyai harga diri, dia akan mempunyai keyakinan yang tinggi yang dapat kita lihat dari segi perwatakannya. Ini juga sama jika hal sebaliknya berlaku. Jika seseorang murid itu mempunyai harga diri yang rendah, maka ia akan jelas terpancar dari segi perwatakannya yang lebih gemar berdiam diri agar tidak menarik perhatian kepada dirinya.

Tanpa keyakinan diri,  pembesaran murid tersebut akan terjejas secara negatif. Murid itu akan membesar dengan pemikiran bahawa dia tidak berguna dan ini akan menyekat dirinya daripada meraih kejayaan di dalam kehidupannya.

Bagi saya, guru dan ibu bapa memainkan peranan yang genting demi memastikan harga diri seseorang murid itu terpelihara. Kadang kala, sebagai dewasa, kita tidak menyedari bahawa perkataan-perkataan yang kita lafazkan mungkin akan diterjemahkan oleh seseorang murid itu secara negatif walaupun kita tiada niat langsung untuk mengecilkan pelajar tersebut.

Sewaktu saya menjalani pengajaran secara kontrak di sekolah, saya telah digandingkan bersama seorang guru veteran untuk mengajar peringkat Darjah 6. Ada seorang murid bernama Abu (bukan nama sebenar) yang sering diperkecilkan oleh guru veteran tersebut kerana sering kali gagal dalam peperiksaan Bahasa Melayu. Saya dapat lihat bahawa kata-kata guru itu menguriskan hati murid tersebut. Dia sering kelihatan muram di dalam kelas dan enggan melibatkan diri dalam aktiviti kelas.

Oleh itu, saya telah membuat keputusan untuk duduk di sebelah Abu untuk membantu dirinya. Saya sering memberikan kata-kata perangsang kepada dirinya, dan sering juga berjenaka dengannya. Di samping itu juga, saya juga sering memuji setiap perbuatan yang dilakukannya, tidak kira kecil mahu pun besar. Sebagai contoh, jika dia menyalin nota peribadi pada kertasnya, saya akan memuji kerajinannya. Perlahan demi perlahan, saya bukan sahaja dapat lihat perubahan pada markahnya, tetapi juga pada sikapnya. Abu lebih kerap melibatkan diri dalam perbincangan kelas dan lebih banyak bersenyum. Akhirnya, untuk peperiksaan PSLE, saya berasa amat bangga apabila mendapat tahu bahawa Abu telah meraih gred B untuk Bahasa Melayu.

# data[].attributes.body
Murid-murid di dalam sekolah rendah yang berumur dari 7 tahun hingga 12 tahun sering dipengaruhi oleh rakan-rakan mereka dan trend terkini. Mereka ingin menjadi "cool" seperti rakan-rakan mereka yang lain. Mereka ingin rasa seperti mereka diterima. Apabila mereka rasa seperti mereka diterima, keyakinan diri mereka akan meningkat. Mereka akan lebih berani untuk bersuara. Mereka tidak akan mudah putus asa. Mereka juga akan lebih berani untuk mencuba sesuatu yang baru. Ini akan menolong mereka dalam membentuk identiti dan keperibadian diri sendiri.

Sebagai contoh, di dalam kelas darjah 3 saya ada seorang murid yang berumur 11 tahun. Dialah yang dipandang sebagai "ketua" kelas dan mempengaruhi hampir kesemua murid-murid di dalam kelas saya, terutama sekali murid-murid lelaki. Mungkin ini kerana umurnya yang lebih tua daripada murid-murid yang lain. Jikalau dia membeli Beyblade, semua murid-murid lelaki di dalam kelas saya membeli Beyblade. Jikalau dia membuat 'dab', yang lain juga ikut sama. Jikalau dia memberi kata putus, mudah sahaja bagi murid-murid bersetuju dengannya. Saya sebagai guru mengambil kesempatan ini dengan memberinya peluang untuk menolong saya dan rakan-rakannya yang lemah. Bukan sahaja saya dapat menaikkan harga dirinya di pandangan mata orang lain, tetapi apabila rakan sekelasnya melihat yang dia sering menolong guru dan rakan-rakannya, budaya menolong ini kelihatan "cool" dan mereka juga ingin mengikuti. Namun begitu, saya juga harus berwaspada agar tidak kelihatan seperti saya memilih kasih. Saya harus memastikan yang saya sering memberi peluang kepada murid-murid yang lain untuk membantu. Ia menjadi suatu kekhuatiran jikalau guru memilih kasih kerana murid-murid yang lain akan hilang semangat di dalam kelas.

Guru juga memberi pengaruh yang besar di dalam kelas. Murid-murid di sekolah rendah, apalagi dari darjah 1, 2 dan 3 menganggap guru mereka seperti idola mereka. Jikalau mereka dimarahi guru, mereka akan mudah tersinggung. Ia menjadi tanggungjawab saya untuk memerhati percakapan dan perbuatan saya di dalam kelas agar saya tidak merendahkan keyakinan diri mereka. Guru yang memberi kata-kata semangat kepada murid-murid mereka akan lihat bahawa murid-muridnya juga bermotivasi dan bersemangat.

# data[].attributes.body
Kanak-kanak akan rasa lebih berkeyakinan diri dan ingin sentiasa berusaha untuk mencapai kecemerlangan apabila mereka dapat mengatasi sesuatu perkara yang dianggap sukar untuk dilakukan diri mereka.

Di sekolah, saya mempunyai seorang murid yang merasakan dirinya tidak pandai dalam mata pelajaran Bahasa Melayu. Setiap kali saya menanyakan soalan kepadanya, beliau akan menjawab ’Saya tak tahu’, tanpa ingin mencuba. Saya memberitahunya tidak mengapa jika kita membuat kesilapan, asalkan kita tidak berputus asa. Saya sering memberi motivasi kepadanya untuk sentiasa mencuba dan lama-kelamaan, saya dapati bahawa murid ini tidak lagi rasa takut untuk menjawab soalan yang ditanya dan terdapat juga peningkatan pada pelajarannya. Beliau juga lebih yakin untuk membantu rakannya apabila aktiviti kelas dijalankan.

Saya percaya bahawa dorongan guru dan ibu bapa memainkan peranan penting untuk meningkatkan harga diri dan keyakinan murid. Selain itu, peluang yang diberikan kepada murid juga penting untuk membantu murid mencapai potensi mereka.

# data[].attributes.body
Murid-murid yang saya akan mengajar adalah mereka yang dalam lingkungan usia 7-12 tahun. Pada tahun-tahun ini, mereka akan melalui krisis psikososial ketekunan (industrious) dan ketidakcekapan (inferior and inept). Dari usia 7 tahun di darjah 1 hingga ke 12 tahun di darjah 6, kebolehan mereka dari segi akademik akan berkembang, Ini bermakna mereka juga akan merasai kepahitan kegagalan. Namun, setiap murid akan menangani isu ini dengan cara yang tersendiri. Memandangkan mereka masih belum cukup matang, ramai di antara mereka yang akan mengambil kegagalan sebagai sesuatu yang negatif, membuatkan mereka rasa tidak cekap. Tambahan lagi, dengan wujudnya saingan dalam bidang akademik antara rakan-rakan sebaya, ini akan membuat murid-murid membandingkan diri mereka dengan rakan-rakannya.

Di sini, mereka mula tertanya-tanya kepada diri mereka sendiri apa kekurangan yang terletak pada mereka dan akan membuat mereka hilang semangat dan harga diri. Mereka menjadi sukar untuk merasa percaya diri kerana mereka tidak dapat mengatasi rasa ketidakcekapan dengan kegagalan mereka.

Pada pandangan saya, peranan guru di sini amat penting bagi mengajar murid-murid supaya belajar dari kesilapan dan menitikberatkan bahawa kegagalan itu sebenarnya adalah satu batu loncatan untuk mencapai sesuatu yang lebih tinggi. Peranan guru untuk memberi motivasi kepada murid-murid memang amat penting.

Di sekolah, pengalaman yang saya telah lalui adalah dengan seorang murid yang rasa dirinya tidak kompeten dan sering menangis kerana mendapat lebih dari setengah perkataan ejaannya salah walaupun beliau telah bertungkus-lumus menghafal ejaan. Saya akan memberinya motivasi dengan memberitahunya bahawa saya tidak akan marah jikalau dapat salah kerana saya tahu dan dapat lihat usahanya. Dengan usaha, lambat laun, tentu akan mendapat hasil yang memuaskan. Untuk memberikannya motivasi, saya meyakinkannya bahawa pada akhir tahun, beliau tentu boleh mendapat markah penuh untuk ejaan, jika beliau teruskan usahanya. Tanpa saya sedari, saya sebenarnya telah meningkatkan harga dirinya dan inilah satu pelajaran yang saya dapat tangkap untuk diri saya sebagai seorang guru, yang saya tidak akan lupa kerana tindakan saya itu telah mendatangkan hasil yang memuaskan kepada murid tersebut.

# data[].attributes.body
Di sekolah ada murid yang tidak mempunyai kawan atau kurang mendapat penerimaan daripada orang-orang yang berinteraksi dengannya. Pada pendapat saya, harga diri mempengaruhi daya kreativiti kanak-kanak. Kanak-kanak yang mempunyai harga diri yang rendah akan kurang melibatkan diri dengan aktiviti yang berisiko berbanding dengan kanak-kanak yang mempunyai harga diri tinggi.

Ada segelintir murid yang tidak berinteraksi dengan murid yang lain. Sebagai guru, peranan saya ialah untuk meningkatkan keyakinan diri dan harga diri murid dengan mengadakan aktiviti kumpulan dan pembelajaran yang berpusatkan murid.  Memberikan bimbingan yang wajar kepada murid dan mengadakan aktikviti yang memberi setiap pelajar peluang penglibatan secara aktif dan berkomunikasi bersama adalah penting.

# data[].attributes.body
Untuk saya, harga diri adalah satu aspek yang amat penting untuk seseorang kanak-kanak. Harga diri seorang itu boleh mempengaruhi pilihan, sikap dan tingkah laku mereka.

Terdapat seorang murid yang berasa bahawa dia amat pandai kerana dia tidak perlu mengulang kaji pelajarannya dan tetap mendapat mendapat markah yang baik untuk setiap subjeknya. Dari itu, dia mula menjadi malas dan memandang rendah terhadap rakan-rakannya yang kerap mengulangkaji mata pelajaran mereka.

# data[].attributes.body
Harga diri dapat mengubah perilaku dan sikap seseorang pelajar. Penghargaan diri boleh diterima daripada diri pelajar itu sendiri dan juga daripada orang lain.

Di sekolah, ada seorang murid yang berkebolehan untuk mencapai prestasi yang baik tetapi tidak yakin terhadap dirinya. Ini menyebabkan murid ini menjadi berat mulut di dalam kelas. Sebagai gurunya, saya memberikan penghargaan kepada dirinya sebagai motivasi untuk menambah keyakinan diri. Selain itu, saya juga mengadakan sesi perbincangan di dalam kelas supaya murid-murid lebih yakin untuk berkongsi pandangan mereka dan menanyakan soalan.

# data[].attributes.body
Kita boleh bantu meningkatkan harga diri murid dengan memberi peluang dia bertanding dalam satu pertandingan berdasarkan kekuatan yang dimiliki.

# data[].attributes.body
Kongsi pandangan, perspektif kamu tentang konsep harga diri dengan perkembangan kanak-kanak. Berikan contoh dari pengalaman di sekolah.